গত কিছু দিন ধরেই রাজ্যে প্লাস্টিক ডিম নিয়ে আতঙ্কে ছড়িয়েছে। কলকাতা থেকে জেলা সর্বত্র ডিম নিয়ে নানা আশঙ্কা ছড়িয়েছে। অবশেষে এ নিয়ে মুখ খুললেন মুখ্যমন্ত্রী মমতা বন্দ্যোপাধ্যায়। সোমবার খড়্গপুরে জনসভায় প্রথমবার ‘প্লাস্টিক’ ডিম নিয়ে মুখ খুলে মুখ্যমন্ত্রী জানালেন, ডিম নিয়ে পূর্ণাঙ্গ তদন্ত করছে রাজ্য সরকার।
এই প্রসঙ্গে মুখ্যমন্ত্রী টেনে আনেন ‘ম্যাগি’ নুডলস নিয়ে বিতর্ক। মমতার দাবি, এ ক্ষেত্রেও কিছু গুজব রটানো হয়েছে বলে প্রাথমিক তদন্তে জানা গিয়েছে। এর পিছনে ভিন রাজ্যের চক্রান্ত থাকতে পারে বলেও মনে করছেন তিনি। তদন্ত চলছে। যদি গুজব রটানোর জন্য দোষীদের খোঁজ পাওয়া যায় তবে শাস্তি দেবে সরকার। তবে তার আগে এই গুজব সম্পর্কে সচেতন থাকতে নির্দেশ দেন। তিনি বলেন, গরমের কারণেও ডিম পচে গেলে সেটা অস্বাভাবিক মনে হতে পারে। কিন্তু মনে রাখতে হবে, প্লাস্টিকের ডিম আসলে গুজব।
এই প্রসঙ্গে মুখ্যমন্ত্রী বলেন, তিনি পোলট্রি ফাউন্ডেশনের কর্তাদের সঙ্গে কথা বলে জেনেছেন— সাধারণ ডিমের থেকে প্লাস্টিকের ডিম উৎপাদনে খরচ অনেক বেশি। তাই একই দামে প্লাস্টিকের ডিম ও সাধারণ ডিম বিক্রি করা সম্ভব নয়।
মুখ্যমন্ত্রী বলেন, প্লাস্টিক ডিম নিয়ে প্রাথমিক তদন্ত হয়েছে। আরও তদন্ত চলবে। কয়েকদিনের মধ্যেই বিস্তারিত রিপোর্ট পাওয়া যাবে। তার আগে সচেতন থেকে রাজ্যে উৎপাদিত ডিম খাওয়ার জন্য অনুরোধ করেন।
এই প্রসঙ্গে মমতা নতুন স্লোগান তোলেন— ‘বাংলার ডিম চুটিয়ে খান।’ ভিন রাজ্যের ডিমের উপরে নজর রাখছে সরকার। আগামী দিনে রাজ্যে ডিম উৎপাদন এত বাড়ানো হবে, যাতে অন্য রাজ্য থেকে আমদানি করতে না হয়। আপাতত বাংলার ডিম খেতেই বাংলার মানুষকে অনুরোধ করেছেন মুখ্যমন্ত্রী। তিনি বিক্রেতাদেরও দোকানে দোকানে ‘বাংলার ডিম’ সাইনবোর্ড লাগাতে বলেন।